Yn ystod y 100 diwrnod cyntaf, mae Llywodraeth Cymru:Wedi cymryd camau i ddiogelu economi Cymru yn dilyn pleidlais y DU i adael yr UE. Mae hyn yn cynnwys cyhoeddi cynllun i godi hyder byd busnes a mynnu sicrwydd tymor hir a gwarant llawn y bydd y cyllid ar gyfer ein rhaglenni Ewropeaidd presennol yn para tan 2023;Wedi parhau i frwydro er lles pennaf Cymru trwy drefnu cyfarfod brys o’r Cyngor Prydeinig-Gwyddelig a Chyngor Adnewyddu’r Economi, a sefydlu tîm penodedig o weision sifil i gynrychioli Cymru yn y trafodaethau sydd i’w cynnal â’r UE. Trwy hyn rydym wedi gwneud yn siŵr bod buddiannau Cymru wedi cael lle blaenllaw yn nyddiau cynnar y trafodaethau am Brexit.Wedi ymrwymo £80m i sefydlu Cronfa Triniaethau Newydd ac i sicrhau y bydd ceisiadau cyllido cleifion yn cael eu hadolygu’n annibynnol – mae hwn yn gam sylweddol ymlaen o ran sicrhau bod triniaeth ar gyfer clefydau sy’n cyfyngu ar fywydau pobl neu’n peryglu eu bywydau ar gael yn ddi-oed ac mewn modd cyson ar draws Cymru. Cytunwyd i sefydlu panel adolygu annibynnol a disgwylir y bydd y gronfa ar waith erbyn mis Rhagfyr.Wedi datblygu achos busnes llawn, wedi’i gostio, ar gyfer creu Banc Datblygu i Gymru, i’w roi ar waith erbyn ail chwarter y flwyddyn nesaf. Bydd hwn yn ategu’r cynllun i godi hyder byd busnes trwy roi lefelau uwch o gyllid, cefnogaeth a chymorth i fusnesau bach a chanolig;Diolch i bron £100m o gymorth gan Lywodraeth Cymru, mae 70% o fusnesau bach yng Nghymru bellach yn cael help ag ardrethi busnes - yn wir, nid yw mwy na hanner y busnesau yn gorfod talu ardrethi annomestig o gwbl. Bydd cynllun rhyddhad newydd ar gyfer ardrethi busnes yn cael ei gyhoeddi fis nesaf i wneud yn siŵr bod ein busnesau bach yn parhau i dderbyn y cymorth hanfodol hwn.
During the first 100 days, the Welsh Government has: